אופקים חדשים מחזור ב' (תשפ"א)

**נעם אקרמן – בן 25 מהישוב עדי שבעמק יזרעאל. בוגר בית הספר ויצ"ו קנדה בנהלל. שירת בצבא כקצין בחיל השריון. בוגר המכינה הקדם צבאית "ערבה" במושב חצבה.**

**לדבריו העמקה בלימוד מקורות היהדות מהווה בעבורו דיאלוג מתמשך בין הלומד לעברו, תוך השלכה של הדילמות והשאלות העולות מן הלימוד לחיינו שלנו, במדינת ישראל של שנת 2020.**

**יחל את לימודיו בתכנית אופקים בחוג לפילוסופיה יהודית ותלמוד ובחוג להיסטוריה של עם ישראל.**

**ג'ודי וינברגר – פסיכולוגית בהכשרתה, בעלת תואר BA בפסיכולוגיה ומוסיקולוגיה ותואר MA בפסיכולוגיה חינוכית.**

**סבורה שהעמקה בשאלות זהות יהודית יאפשרו לפענח את הדינמיקות החברתיות, הלאומיות והגלובליות הכרוכות בקיום היהודי במדינת ישראל. כמו כן היא מבקשת לרכוש כלים בעלי ערך פסיכולוגי מתוך הלימוד והעיסוק בשאלות של זהות והשתייכות.**

**תחל את לימודיה בחוג לפילוסופיה יהודית ותלמוד כתלמידה לתואר שני.**

**אילון ויצמן – בן 20 מתל אביב. בוגר התיכון הארצי לאמנויות ע"ש תלמה ילין במגמת מוזיקה ומחשבת ישראל – למד שם אצל מיטב בוגרי אופקים המלמדים בבית הספר "תלמה ילין".**

**קיבל מעמד מוזיקאי מצטיין בצה"ל והחל ללמוד לתואר ראשון בביצוע פסנתר בבית הספר הגבוה למוזיקה בוכמן מהטה באוניברסיטת תל אביב.**

**השנה החליט לשנות כיוון ולפנות לימודי פילוסופיה יהודית, מתוך אהבתו לתחום הדעת וכן הערכתו למורי אופקים, אותם פגש במהלך לימודיו בתיכון.**

**יחל את לימודיו בחוג לפילוסופיה יהודית ותלמוד ובחוג לפילוסופיה.**

**עדו ועקנין – בן 28 מירושלים. בוגר תיכון "הרטמן" בירושלים. שירת בצבא בתפקיד פיקודי בנח"ל. בוגר המכינה הקדם צבאית "עמי-חי" בכרמים. בוגר המסלול התלת שנתי בסטודיו למשחק "ניסן נתיב".**

**לדבריו החיים שלו הם קונפליקט תמידי סביב השאלות שמציע העולם היהודי, והוא סבור כי הדרך הנכונה ביותר לשאת בעול של הקונפליקט הזה הוא לחלוק בו ולהעביר את תשוקת העיסוק בו הלאה.   
יחל את לימודיו בתכנית אופקים בחוג לפילוסופיה יהודית ותלמוד ובחוג לספרות במגמת כתיבה יוצרת.**

**אביעד טורצקי – בן 24 מירושלים. בוגר מערכת החינוך הממלכתית-דתית והישיבה הקדם-צבאית במעלה גלבוע. שירת בצבא כלוחם בחטיבת הנח"ל.**

**אביעד הגיע אלינו לאחר שסיים שנת לימודים אחת בחוגים למחשבת ישראל ולמדע הדתות באוניברסיטה העברית בירושלים. לדבריו מצא עניין בכתבי מחקר החסידות בדגש על מושגי ההפנמה ההכרתית כפי שהם באים לידי ביטוי במחקריו של פרופ' רון מרגולין, ראש תכנית אופקים, ולכן החליט לעבור לחוג בתל אביב ולהצטרף לתכנית "אופקים".**

**יחל את לימודיו בתכנית בחוג לפילוסופיה יהודית ותלמוד ובתכנית הרב תחומית במדעי הרוח.**

**דנה יצחק – בת 23 מתל אביב. בוגרת בית הספר התיכון למנהיגות סביבתית "הכפר הירוק" במגמת קולנוע וטלוויזיה. שירתה בצבא בגלי צה"ל.**

**הגיעה אלינו לאחר סמסטר אחד של לימודים בחוג לקולנוע וטלוויזיה באוניברסיטת תל אביב. היא סבורה שהלימודים בתכנית "אופקים" ימלאו חלק משמעותי בתהליך עיצוב הזהות היהודית שלה כאדם פרטי, אך גם יקנו לה כלים מעשיים להיות חלק מדור חדש של אנשי חינוך שגאים להנחיל לתלמידיהם תרבות יהודית רלוונטית ותוססת, מעמיקה ולא מתפשרת.**

**תחל את לימודיה בתכנית אופקים בחוג לפילוסופיה יהודית ותלמוד ובתכנית הרב תחומית במדעי הרוח.**

**ערן שאשא עברון – בן 23 מירושלים. בוגר תיכון "אלון" ברמת השרון. שירת בצבא בחטיבה לקשרי חוץ באגף תכנון. בוגר המכינה הקדם צבאית בינ"ה ומדריך במסגרות לימוד שונות של הגות יהודית חילונית.**

**לדבריו יש לו חיבור עמוק להגות, ספרות ויצירה יהודית, ומתוך חיבור זה הוא מבקש להצטרף למסורת "והגת לבנך" – המסורת של העברת הידע ממורה לתלמיד, ואף לראות במורה תלמיד בעצמו.**

**יחל את לימודיו בתכנית אופקים בחוג לפילוסופיה יהודית ותלמוד ובתכנית הרב תחומית במדעי הרוח.**

**בר עוז – בת 23 מתל אביב. בוגרת בית הספר "מנור כברי" בקיבוץ כברי. שירתה בצבא כפקידה פלוגתית בנח"ל, שירות שכלל פרק משימה בבאר שבע וביד אליהו. בוגרת המכינה הקדם צבאית בינ"ה.**

**כבת לאב ניצול שואה ולאם לא יהודיה על פי ההלכה האורתודוכסית בר מצאה את עצמה במסע של חקר ושאלות הנוגעות לנושאים של זהות והשתייכות. בשנת המכינה בבינ"ה הרגישה לראשונה קשב והכרה במחשבות שעלו אצלה, וזאת מתוך לימוד מעמיק וחוקר לצד בניה של תשתית מגובה בעולם תוכן. מתוך כך החליטה להעמיק בלימוד ולפנות לתכנית אופקים. לדבריה היא מבקשת לאפשר לתלמידים לפגוש מודל של יהדות אחרת, כזו המאפשרת חיפוש, שאילת שאלות, רגישות והטלת ספק.   
תחל את לימודיה בחוג לפילוסופיה יהודית ותלמוד ובחוג למקרא.**

**סאי אמיר – בת 28 מתל אביב. בוגרת תיכון "קריית חינוך שחר מעיין" בקיבוץ עין החורש. שירתה בשירות לאומי כסייעת לילדים בעלי צרכים מיוחדים בחינוך המיוחד. בוגרת תואר ראשון בחוג לפילוסופיה יהודית ותלמוד ובחוג לפילוסופיה באוניברסיטת תל אביב.**

**סאי סבורה כי העיסוק בחקר מקורות העם היהודי ובהתפתחות המחשבה היהודית מהווים עבורה עוגן וכלי ליצירת תחושה של בטחון ושייכות. לכן היא רוצה להמשיך וללמוד ואף לקבל כלים להעביר זאת הלאה, במסגרות הוראה וחינוך פורמליות ובלתי פורמלית.**

**סאי נרשמה ללימודים בתכנית השנה, אולם הביעה חשש מהלימודים בזום באופן מלא. קיבלה אישור להתחיל את לימודיה בתכנית אופקים בסמסטר ב' תשפ"א, ותלמד לתואר שני בחוג לפילוסופיה יהודית ותלמוד.**

אופקים חדשים מחזור א' (תש"פ)

**איתמר אוחנה-לב, בן 24 מגבעתיים, נשוי לשובל, קצינה בקבע בחיל המודיעין.**

**גדל ברמת גן, בוגר הישיבה התיכונית למדעים ואומנויות 'בר אילן' השייכת למערכת החינוך הממלכתית דתית ובוגר תנועת הנוער 'בני עקיבא'; בוגר ישיבת ההסדר 'מחנים' שבגוש עציון. בוגר קורס העיתונאים של גלי צה"ל ושירת שם את שירותו הצבאי כמפיק, עורך ומגיש. במסגרת שירותו הצבאית הפיק וערך סדרות ייחודיות ועטורות פרסים העוסקות בהיסטוריה של העם היהודי ובתרבות הישראלית.**

**החל את לימודיו בתכנית בשנה"ל תש"פ בחוגים לפילוסופיה יהודית והיסטוריה של עם ישראל, כיון שהוא סבור שאלו תחומים הקשורים זה לזה, המעגנים ומחדדים את היחס בין ההגות להקשרים בהם נוסחה. סבור כי העושר התרבותי של העם היהודי הוא הלפיד שמורה לנו את הדרך הלאה, וחשוב, בעיניו, לסמן את מקומו ככלי המשמעותי ביותר בעיצוב זהותם היהודית והישראלית של התלמידים.**

**תמרה בל, בת 31 מתל אביב. גדלה בצפת, בוגרת התיכון המקיף השש שנתי בצפת. שירתה בצבא כרכזת כוח אדם בחיל האויר.**

**בוגרת תואר ראשון דו חוגי בלימודי מזרח אסיה ולימודים רב תחומיים ממכללת תל חי. בעלת נסיון בהדרכה והוראה לא פורמלית במסגרת פרויקטים חברתיים שונים.**

**נמצאת בתהליך בירור אל מול היהדות כמושג, כמסגרת קהילתית וכדת. מתוך כך מבקשת להעמיק בלימוד דווקא במסגרת אקדמית ולשלב לימוד זה בחינוך והוראה, מתוך תחושת שליחות.**

**חייתה בסין כשנה לצורך לימודי השפה הסינית. דוברת עברית, אנגלית, ספרדית, צרפתית וסינית.**

**החלה את לימודיה בתכנית בשנה"ל תש"פ בחוג לפילוסופיה יהודית ותלמוד כתלמידת תואר שני.**

**איילת בן שטרית, בת 26 מתל אביב. גדלה בירושלים בבית מזרחי-מסורתי. למדה בבית הספר 'קשת' השייך לזרם המשולב (חילוניים ודתיים). בוגרת תנועת הנוער נוע"ם של התנועה הקונסרבטיבית, דרכה הגיעה לארגון 'נשות הכותל' ולשנת השירות של הסוכנות היהודית בשיקגו - שם הייתה שליחה במשך שנה בקהילה קונסרבטיבית, בבית ספר יהודי ובמחנה קיץ. המשיכה להדריך במחנה הקיץ רמה ויסקונסין במשך שנתיים נוספות.**

**שירתה בצבא כמורה חיילת לחירשים וכבדי שמיעה, והדריכה בבתי ספר ומרכזי שמע לילדים יהודים וערבים.**

**לאחר הצבא הדריכה שנה במכינה הקדם צבאית 'חנתון' שבגליל התחתון.**

**בשנה האחרונה עובדת במכון 'על משמר הכנסת' – מכון מעקב אזרחי מבית התנועה הקונסרבטיבית, העוקב אחר עמדות, התבטאויות, הצעות חוק והצבעות של נבחרות ונבחרי ציבור התחום הדת והמדינה, ומפעיל גם מערכת חינוך ואקטיביזם.**

**החלה את לימודיה בתכנית בשנה"ל תש"פ בחוגים פילוסופיה יהודית וספרות.**

**דוד בן שימול, בן 30 מכרמיאל. נשוי ואב לשניים. בעל תואר ראשון בפילוסופיה מהמרכז האוניברסיטאי UNINTER בעיר קוריטיבה בברזיל.**

**לדבריו הלימודים בתכנית אופקים יקנו לו ידע וכלים הן כדי להעביר תכנים העוסקים בערכים, זהות והשתייכות לתלמידים במערכת החינוך הציבורית, והן כדי להצליח להכנס למערכת חינוך השונה מזו שבה למד, להבין אותה ולהיות בה גורם בעל השפעה.**

**לומד לתואר שני בחוג לפילוסופיה יהודית ותלמוד.**

**אביה גור, בת 26 מגבעת עדה. מוזיקאית, כותבת וזמרת. בוגרת כפר הנוער 'אלוני יצחק', שירתה בצבא שירות חלקי בחיל הים.**

**החלה ללמוד באוניברסיטה בתשע"ט בחוג לבלשנות, ובמסגרת לימודיה השתתפה בבית המדרש לסטודנטים "עתים", שם נחשפה לתחום הדעת של מדעי היהדות.**

**מאמינה ביכולת שלנו כבני אדם ליצירה, אומנות ואמפתיה, ומקווה לדבוק באמונה זו ולהנחילה לחבריה ותלמידיה, יחד עם עידוד הביקורתיות, הטלת הספק ופיתוח המחשבה העצמית וחירות השיח הפנימי.**

**החלה את לימודיה בתכנית בשנה"ל תש"פ בחוגים פילוסופיה יהודית ומקרא.**

**טליה גרינפלד, בת 23 מרעננה. בוגרת אולפנת 'צביה' בהרצליה השייכת למערכת החינוך הממלכתית-דתית; בוגרת תנועת הנוער 'בני עקיבא', בוגרת המדרשה התורנית לנשים עין הנצי"ב.**

**שירתה בצבא כמש"קית הוראה, בתפקיד מורה לעברית לחיילים עולים, בבסיס מחו"ה אלון.**

**לאחר השירות הצבאי הדריכה כשליחה צעירה במחנה קיץ בפילדלפיה, וכן עבדה כמדריכה במדרשת עין הנצ"יב.**

**סבורה שעל מקצועות היהדות למצוא את מקומם החי והרלוונטי בחברה הישראלית לגווניה, הן הדתית והן החילונית, ומעוניינת ללמוד את הדרכים לכך בתכנית אופקים.**

**החלה את לימודיה בתכנית בשנה"ל תש"פ פילוסופיה יהודית ומקרא.**

**ליבי לוי, בת 26 מתל אביב, גדלה בקיבוץ מעיין ברוך שבגליל העליון. בוגרת תיכון 'עמק החולה' שבקיבוץ כפר בלום.**

**בוגרת התכנית לקידום מנהיגות צעירה בפריפריה של עמותת 'קו הזינוק', עמותה** לאיתור, להכשרה ולליווי של עתודת מנהיגות חברתית ערכית, מגוונת ופורצת דרך.

**בוגרת שנת שירות בפנימיית 'נווה הדר' בחבצלת השרון, פנימיה טיפולית ופוסט-אישפוזית לילדים ולנוער בסיכון.**

**שירתה בצבא בחיל החינוך כמש"קית מקא"ם (מרכז קידום לאוכלוסיות מיוחדות) בליווי חיילים בעלי קשיי הסתגלות, קשיים כלכליים ורגשיים, פערי השכלה ועוד.**

**עבדה בהדרכת טיולים וקבוצות נוער במסגרת עמותת 'מסע ישראלי מבראשית'.**

**סבורה כי ברוב שנותיה עד כה היתה עסוקה בפעילות חברתית וחיפשה את הפתח לעולם החינוך, והיא מצפה ומתרגשת ללמוד בתכנית כדי להמשיך ללמוד, להתפתח, ולהתקדם בעשיה החינוכית.**

**החלה את לימודיה בתכנית בשנה"ל תש"פ בחוגים פילוסופיה יהודית והיסטוריה כללית.**

**מיטל הלל, בת 22 ממושב בני דרור שבשרון. בוגרת תיכון קרית חינוך 'דרור' בשרון, שם למדה במגמת לימודי ארץ ישראל וארכיאולוגיה, ובמקביל למדה היסטוריה כללית באוניברסיטה הפתוחה.**

**בוגרת שנת שירות בעמותת 'בקהילה - משנים מציאות חברתית', במסגרתה חנכהנערות על הרצף הסיכוני ותלמידות עולות בחטיבת הביניים הדתית לבנות – 'אוולינה תהילה'.**

**בצבא שירתה כמורה חיילת במסלול קליטת עלייה בירושלים - שם לימדה עברית באולפן בתיכון המסורתי וליוותה נערים מחוסרי דיור בקורת הגג 'אתנחתא'. לאחר מכן שירתה כמפקדת של מורות חיילות בדרום וכמפקדת על הכשרת מפקדות.**

**כבת לאם שעלתה מאתיופיה וכמי שלוותה וחנכה נוער עולה או על הרצף הסיכוני, מיטל רואה ערך עצום למקומה של הזהות היהודית בחיינו ושמחה על הזכות לקחת חלק בעיצובה אצל בני נוער, כבסיס ערכי ומעצים עבורם.**

**החלה את לימודיה בתכנית בשנה"ל תש"פ בחוגים לפילוסופיה יהודית והיסטוריה של עם ישראל.**

**שירן כץ, בת 24 מתל אביב. בוגרת התיכון לאמנויות 'תלמה ילין' בגבעתיים במגמות מחשבת ישראל ומחול. בתום לימודיה בתיכון הוענק לה פרס בהצטיינות בתחום הלימודים, האמנות, החברה והרוח.**

**בוגרת שנת שירות 'זמר' במגדל העמק, שם עסקה בחינוך והעצמה אישית של נערות ונערים בפריפריה.**

**בצבא שירתה כתצפיתנית ומפקדת איסוף בגדוד מצרים, וזכתה בהצטיינות חיילית ליום העצמאות מטעם קצין איסוף ראשי ומפקד מערך הגנת הגבולות.**

**החלה את לימודיה באוניברסיטת תל אביב בתשע"ט במסגרת תכנית פכ"ם (פילוסופיה, כלכלה, מדע המדינה), אולם החליטה לעבוד בתש"ף לתכנית 'אופקים'.**

**אל תחום הדעת של פילוסופיה יהודית נחשפה במסגרת לימודיה במגמת מחשבת ישראל בתיכון 'תלמה ילין', לימודים שריתקו וסחפו אותה עד כדי התרגשות עמוקה.**

**עולם תוכן נוסף בו היא רואה דרך להגשמת הייעוד שלה, הוא חינוך ומגע עם דור העתיד. זו הסיבה בגינה החליטה לסיים עם לימודי פכ"ם ולעבור לתכנית 'אופקים' המשלבת חינוך ותעודת הוראה.**

**החלום שלה הוא לפתוח בית ספר לאמנויות בפריפריה ,כדי לאפשר לקהל כמה שיותר רחב את החוויה יוצאת הדופן שהיתה לה בתיכון, בתקופת התבגרות אשר במרכזה עמד עיצוב עמוד השדרה הערכי שלה. הצעדים שהיא עושה היום למען מטרה זו הם לימודים באוניברסיטה, שיעורים פרטיים וקבוצתיים לילדים/ות, אימון (coaching) לילדים ולנוער והקמת פרוייקט חברתי של שיעורים פרטיים חינם ברשתות החברתיות.**

**החלה את לימודיה בתכנית בשנה"ל תש"פ בחוגים לפילוסופיה יהודית ובתכנית הרב תחומית במדעי הרוח.**

**יוני שרון, בן 34 מתל אביב, מוסיקאי ומורה לגיטרה. בוגר תיכון 'הדסים' במגמת תיאטרון, בוגר בית הספר למוזיקה 'רימון' במגמת ביצוע ובוגר לימודי תעודה בהנדסת וטכנאות קול.**

**בצבא שירת ביחידת מודיעין מסווגת בתפקיד תומך לחימה.**

**בשנים האחרונות עוסק במוזיקה כמוזיקאי עצמאי, מנגן בהרכבים, מורה לגיטרה, מפיק ומקליט.**

**מעיסוקו כמורה לגיטרה הבין שיש בו תשוקה גדולה ללימוד ולחינוך בנוסף ובמקביל לאהבה והתשוקה למוסיקה. בשל כך החליט להרחיב לשפר את יכולותיו המקצועיות והפדגוגיות וללמוד באופן מסודר ורשמי לתעודת הוראה. במקביל, כאדם המגיע מרקע מאוד חילוני, ביקש להרחיב את ידיעותיו על התרבות היהודית, התפתחותה ומקורותיה, וכך הגיע לתכנית 'אופקים'. בנוסף ברצונו להרחיב את ידיעותיו בעולם הפילוסופיה הכללית ובמדעי הדתות.**

**החל את לימודיו בתכנית בשנה"ל תש"פ בחוגים לפילוסופיה יהודית ופילוסופיה.**